Rămasă fără antrenor, Sheriff Tiraspol insistă pentru cecenul care a făcut minuni cu naționala-surpriză din barajul pentru EURO 2024!
Multipla campioană a Moldovei a ajuns pe locul 4 în clasamentul Superligii de peste Prut.
Ajunsă pe locul 4 în play-off-ul SuperLigii din Republica Moldova, campioana en-titre Sheriff Tiraspol s-a despărțit săptămâna trecută de antrenorul principal ucrainean Roman Pilipchuk (56 de ani).
Gruparea din Transnistria încearcă să dea lovitura cu selecționerul care a dus naționala Kazahstanului până în play-off-ul pentru EURO 2024, unde a pierdut clar însă în semifinala cu Grecia, scor 0-5.
Este vorba despre Magomed Adiev (46 de ani), fost atacant internațional de tineret al Rusiei, de fapt cecen din Groznîi, unde a și jucat și antrenat la Terek (ulterior, Akhmat).
Anunțul lui Sheriff Tiraspol despre plecarea antrenorului Roman Pilipchuk
"Roman Pilipchuk a demisionat din funcția de antrenor principal.
Meciul cu Petrocub (n.r. - 1-1 pe teren propriu) a fost ultimul pentru el pe banca tehnică a lui FC Sheriff.
Antrenorul ucrainean a demisionat din cauza unor motive familiale. Pilipchuk a condus-o pe Sheriff 15 meciuri (7 victorii, 4 egaluri și 4 înfrângeri).
Victor Mihailov este noul antrenor principal al echipei", a anunțat clubul Sheriff Tiraspol pe rețelele de socializare.
Mihailov este însă doar interimar! Moldoveanul cu cetățenie rusă este secundul "etern" de la Sheriff, de mai bine de un deceniu, perioadă în care a activat de mai multe ori ca antrenor interimar la prima echipă.
Clasamentul din play-off-ul Republicii Moldova
Urmăriți SPORT.RO și pe Google News